Buchan reageer op sanger se ope briefAngus Buchan (Argieffoto) Angus Buchan het Dinsdag gereageer op ŉ ope brief deur die sanger Tobi Jooste waarin hy onder meer praat oor die beweerde bedrag geld wat die evangelis maak en waarin hy ook sy opinie oor die “effektiwiteit” van die byeenkomste lig. Jooste het verlede maand in dié brief wat op Facebook gepubliseer is geskryf “geloof is ŉ leefwyse, en nie iets wat jy van ŉ verhoog af uitbasuin oor 10 000 kW-luidsprekers nie”. Dit was die eerste keer dat Jooste in die openbaar oor die evangelis gepraat het. Die sanger het veral daarop klem gelê dat Buchan glo ŉ hoë tarief vir byeenkomste vra en munt slaan uit dié massa-byeenkomste, soos die It’s Time-byeenkoms op 22 April wat hy reël. Buchan se kantoor het Dinsdag in ŉ verklaring aan Maroela Media gesê openbare kommentaar is altyd welkom en die persepsies van die publiek word ook altyd in ag geneem. “Ons hoop ons sien Tobi by It’s Time op 22 April in Bloemfontein waar hy die teenwoordigheid van God kan ervaar. Jakobus 5:16 sê: ‘Die vurige gebed van ŉ regverdige het groot krag,” lui die verklaring uit Buchan se kantoor. Jooste se ope brief het gemengde reaksie uitgelok. Die sanger het byvoorbaat erken dié brief gaan hom “in die moeilikheid bring”. “ŉ Tannie bel my die ander die dag en vra of ek sal kom sing by hul saamtrek, want hulle wou jou bespreek, maar jy tree slegs op wanneer daar soveel duisend plus mense is met ŉ fooi waarmee ek ŉ Mercedes kan koop,” skryf Jooste. “En toe sien ek jy bring jou eie Bybel uit, my Oom. En ek wonder, onderskat jy ons boere se intelligensie dat ons nie die gewone Bybel kan verstaan nie? Ek, wat self ŉ skrywer is, maak toe die som. As 40 000 mans jou Bybel koop, teen R300 ŉ Bybel… ? Ek lig my hoed vir jou. Jy doen goeie werk. Maar wat gebeur wanneer jy die skare huis toe stuur en jy ABSA toe gaan met die kontant?” Tobi Jooste (Foto: Facebook) Jooste het verder ook gese Buchan se byeenkomste is nie noodwendig effektief nie, omdat geloof “ŉ leefwyse” behoort te wees. “Ek dink jy doen wonderlike werk, maar jy kan nie iemand brood gee vir ŉ naweek, en honger huis toe stuur nie. ŉ Tannie skryf vir my op Facebook ŉ boodskap en sê: “Tobie, my man kom Sondagaand hier aan met ŉ lied in sy hart, maar Maandagaand toe word ek weer aan die hare rondgepluk. “En ek wonder, my Oom: Dis soos om vir iemand te leer motor bestuur, en dan met ŉ Porsche huis toe te stuur en te sê; sien en kom klaar. Geloof is soos bad, jy moet dit daagliks doen, anders word jy maar weer vuil.” Die sanger het egter volgehou dat hy nie dié brief oor “suur druiwe” skryf nie, maar bloot net omdat hy “opstaan vir dit waarin hy glo”. “Ek lig steeds my hoed vir jou. As jy een van die 40 000 se harte kon aanraak, was die miljoenrandkamp sekerlik die moeite werd.” Jooste het ook kritiek vir sy brief gekry. “Wie is jy? Jy soek aandag en roem. As Christen sou jy nie geoordeel het wat oom Angus doen nie, jy sou dit bygewoon het,” het Jeanette Gouws op Facebook geskryf. “Hoeveel keer sê hy in die brief dat hy nie oordeel nie, maar dis tog wat hy doen,” het Anestha Smit laat hoor.